Document ID: 31995R1643

31995R1643
L 156/1
SLUŽBENI LIST EUROPSKE UNIJE
29.06.1995.
UREDBA VIJEĆA (EZ) br. 1643/95
od 29. lipnja 1995.
o izmjeni Uredbe (EZ) br. 2062/94 o osnivanju Europske agencije za sigurnost i zdravlje na radu
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 235.,
uzimajući u obzir prijedlog Komisije,
uzimajući u obzir mišljenje Europskog parlamenta (1),
uzimajući u obzir mišljenje Gospodarskog i socijalnog odbora (2),
budući da sastav Upravnog odbora Europske agencije za sigurnost i zdravlje na radu treba izmijeniti u pogledu zastupanja organizacija poslodavaca i zaposlenika;
budući da sastav navedenog Upravnog odbora Europske agencije za sigurnost i zdravlje na radu treba prilagoditi kako bi se uzelo u obzir pristupanje Austrije, Finske i Švedske;
budući da Uredbu Vijeća (EZ) br. 2062/94 od 18. srpnja 1994. o osnivanju Europske agencije za sigurnost i zdravlje na radu treba stoga izmijeniti (3);
budući da za usvajanje ove Uredbe Ugovorom nisu predviđene druge ovlasti osim ovlasti iz članka 235.,
DONIJELO JE OVU UREDBU:
Članak 1.
Uredba (EZ) br. 2062/94 ovime se mijenja kako slijedi:
1.
U prvom podstavku članka 4. stavka 2. riječi „ove Uredbe” zamjenjuju se riječima „Uredbe (EZ) br. 1643/95”.
2.
Članak 8. zamjenjuje se sljedećim:
„Članak 8.
Upravni odbor
1. Agencija ima Upravni odbor koji se sastoji od 48 članova od kojih:
(a)
petnaest članova predstavlja vlade država članica;
(b)
petnaest članova predstavlja organizacije poslodavaca;
(c)
petnaest članova predstavlja organizacije zaposlenika;
(d)
tri člana predstavljaju Komisiju.
2. Članove iz stavka 1. točaka (a), (b) i (c) imenuje Vijeće na temelju jednog člana iz svake države članice i za svaku od gore navedenih kategorija.
Članovi iz stavka 1. točaka (b) i (c) imenuju se po jedan član za svaku državu članicu i za svaku od dotičnih kategorija, od članova i njihovih zamjenika koji predstavljaju organizacije poslodavaca i zaposlenika u Savjetodavnom odboru za sigurnost, higijenu i zaštitu zdravlja na radnom mjestu koji je osnovan Odlukom 74/325/EEZ (4), na prijedlog skupina tih članova i njihovih zamjenika iz Odbora.
Vijeće istodobno imenuje, pod istim uvjetima kao i za člana, jednog zamjenika koji prisustvuje sastancima Upravnog odbora samo u odsutnosti člana ili kako je utvrđeno u poslovniku.
Komisija imenuje članove i njihove zamjenike koji je predstavljaju.
3. Članovi Upravnog odbora biraju se na mandat od tri godine. Njihov se mandat može produžiti.
Po isteku mandata ili u slučaju ostavke članovi ostaju na dužnosti do ponovnog izbora ili zamjene.
4. Upravni odbor bira predsjednika i tri potpredsjednika između svojih članova na razdoblje od jedne godine.
5. Predsjednik saziva Upravni odbor dvaput godišnje i na zahtjev najmanje polovice svojih članova.
6. Upravni odbor donosi odluke dvotrećinskom većinom glasova.
Članovi iz stavka 1. točke (a) imaju svaki po dva glasa.
Članovi iz stavka 1. točaka (b), (c) i (d) imaju svaki po jedan glas.
Zamjenici nemaju pravo glasovanja osim u slučaju odsutnosti punog člana.
7. Predstavnik Upravnog odbora i Direktor Europske zaklade za poboljšanje uvjeta života i rada mogu prisustvovati sastancima Upravnog odbora u svojstvu promatrača.
8. Upravni odbor donosi svoj poslovnik koji stupa na snagu nakon što ga potvrdi Vijeće na temelju mišljenja Komisije.
3.
U četvrtom podstavku članka 10. stavka 1. riječi „ove Uredbe” zamjenjuju se riječima „Uredbe (EZ) br. 1643/95”.
Članak 2.
Ova Uredba stupa na snagu trećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 29. lipnja 1995.

Labels: 13
4
9